Edna O’Brien

**Josephine Edna O’Brien** (1930–2024) var en irsk forfatter, dramatiker, poet og novelleforfatter. Philip Roth karakteriserte henne som «den mest begavede kvinne som nå skriver på engelsk», mens Irlands tidligere president Mary Robinson omtalte henne som «en av de store kreative forfattere i sin generasjon».

O'Briens verk handler ofte om de indre følelser hos kvinner, og deres relasjonsproblemer, til menn og til samfunnet som helhet. Hennes første roman, *Irsk blod* (1960), var med på å bryte stillheten rundt seksuelle forhold og sosiale saker i løpet av en vanskelig periode i Irland i årene etter andre verdenskrig. Boken ble forbudt, brent og fordømt fra prekestoler.

O’Brien fikk den irske PENN-prisen i 2001. Romanen *Saints and Sinners* vant i 2011 Frank O’Connor International Short Story Award, verdens høyeste premiesum for en novellesamling. Forlaget Faber and Faber utga hennes memoarer, *Country Girl* i 2012. I 2015 ble hun utnevnt til Saoi av Aosdána, en ærestittel som tildeles av det irske akademiske selskapet for kunst og litteratur Aosdána.

## Bakgrunn
Josephine Edna O’Brien var datter av bonden Michael O’Brien og Lena Cleary; hun ble født i Tuamgraney i County Clare i Irland. Familien bodde på eiendommen Drewsborough (også stavet Drewsboro). Faren hadde arvet «tusen dekar eller mer» og «en formue fra rike onkler», men han var en dranker som gamblet bort arven sin; jordeiendommen ble «solgt stykke for stykke (…) eller byttet bort for å betale gjeld». Moren Lena «kom fra mindre velstående kår». Ifølge O’Brien var hennes mor en sterk, kontrollerende kvinne som hadde utvandret midlertidig til USA, og jobbet en tid som hushjelp i Brooklyn for en velstående irsk-amerikansk familie, før hun returnerte til Irland for å gifte seg. 

Fra 1941 til 1946 gikk hun på Convent of Mercy kostskole på Loughrea i County Galway; skolen ble drevet av den irske nonneordenen *Sisters of Mercy*. «Jeg gjorde opprør mot den knugende og kvelende religionen jeg ble født inn i og oppdratt i. Det var veldig skremmende og altgjennomtrengende. Jeg er glad for at den er borte.» 

O’Brien ble autorisert farmasøyt i 1950, etter å ha gått kveldsskole ved farmasøytisk college og arbeidet i et apotek i Dublin på dagtid. 

I 1954 møtte O’Brien den irske forfatteren Ernest Gébler, og etter kort tid giftet hun seg med ham mot foreldrenes ønske. Paret bosatte seg i London, og fikk to sønner. Ekteskapet tok slutt i 1964.  

## Forfatterskap
I oppveksten leste O’Brien forfattere som Lev Tolstoj, William Makepeace Thackeray, og F. Scott Fitzgerald.

Som ung voksen kjøpte O’Brien boken *Introducing James Joyce,* som har en innledning skrevet av T.S. Eliot, og hun sa siden at da hun fikk vite at James Joyces *Portrett av kunstneren som ung mann* var selvbiografisk, fikk det henne til å innse hvor hun kunne henvende seg, dersom hun ønsket å skrive selv. «Ulykkelige hjem er en veldig god bakgrunn for historier,» sa hun.

I London begynte hun å arbeide for Hutchinson hvor hun tjente £50 på å skrive en roman. Hun utga sin første bok, *Irsk blod (Country Girls)* i 1960. Dette var første del av en trilogi, og de påfølgende romanene i trilogien er *The Lonely Girl* (1962) og *Girls in Their Married Bliss* (1964). Kort tid etter utgivelsen ble bøkene forbudt i Irland, og i noen tilfeller brent, på grunn av ærlige skildringer av karakterenes sexliv. O’Brien ble anklaget for å "ødelegge unge kvinner" og hun sa senere: "Jeg følte ikke berømmelse. Jeg var gift. Jeg hadde små barn. Alt jeg hørte fra Irland, fra min mor og anonyme brev, var galle og raseri."

O’Brien skrev også en biografi av James Joyce, publisert i 1999, og en biografi av dikteren Lord Byron, *Byron in Love* (2009). Av andre verker verdt å merke seg kan nevnes *House of Splendid Isolation* (1994), en roman om en irsk terrorist. *Down by the River* (1996) om et voldtektsoffer som måtte reise til England for å få abort.

I 1980 skrev hun skuespillet, *Virginia*, om Virginia Woolf og det ble satt opp i juni 1980 ved Stratford Festival, Ontario, Canada og senere i West End i London på Theatre Royal Haymarket med Maggie Smith og regissert av Robin Phillips. Senere ble det satt opp på *The Public Theater* i New York i 1985. 

### Utmerkelser
O’Brien mottok Yorkshire Post Book Award i 1970 for *A Pagan Place*, og i 1990 mottok hun Los Angeles Times Book Prize for *Lantern Slides*. I 2006 ble hun adjunkt i engelsk litteratur ved University College Dublin.

Den 10. april 2018 ble hun utnevnt til Dame of the Order of the British Empire, for hennes bidrag til litteraturen.

I 2019 ble O’Brien tildelt David Cohen Prize for litteratur. Denne prisen blir beskrevet som Storbritannia og Irlands Nobelpris i litteratur.

I mars 2021 annonserte Frankrike at de vil tildele O’Brien Ordre des Arts et des Lettres, Frankrikes høyeste ære for kunst.

## Bibliografi

### Romaner
* 1960: *The Country Girls*,  – utgitt på norsk av Gyldendal med tittelen *Irsk blod*, oversatt av Birgit Gjernes
* 1962: *The Lonely Girl* – senere gjenutgitt med tittelen *Girl with Green Eyes*, 
* 1964: *Girls in Their Married Bliss*, 
* 1965: *August Is a Wicked Month*,  – utgitt på norsk av Bladkompaniet i 1968 med tittelen *Leve livet*, oversatt av Kirsti Koch Christensen
* 1966: *Casualties of Peace*, 
* 1970: *A Pagan Place*, 
* 1971: *Zee & Co.*, 
* 1972: *Night*, 
* 1977: *Johnny I Hardly Knew You*, 
* 1987: *The Country Girls Trilogy*, samlet utgave med nyskrevet epilog, 
* 1988: *The High Road*, 
* 1992: *Time and Tide*, 
* 1994: *House of Splendid Isolation*, 
* 1996: *Down by the River*, 
* 1999: *Wild Decembers*, 
* 2002: *In the Forest*, 
* 2006: *The Light of Evening*, 
* 2015: *The Little Red Chairs*, 
* 2019: *Girl,* 

### Novellesamlinger
* 1968: *The Love Object and Other Stories*, 
* 1974: *A Scandalous Woman and Other Stories*,  – utgitt på norsk av Cappelen i 1975 med tittelen *Skandalen. Noveller*, oversatt av Lotte Holmboe
* 1978: *Mrs Reinhardt and Other Stories*,  – utgitt på norsk av Cappelen i 1979 med tittelen *En rose i hjertet: og andre noveller*, oversatt av Mona Lange
* 1982: *Returning*, 
* 1985: *A Fanatic Heart*, 
* 1990: *Lantern Slides*, 
* 2011: *Saints and Sinners*, 
* 2013: *The Love Object: Selected Stories*, a fifty-year retrospective, 

### Skuespill
* *A Pagan Place*
* 1975: *Zee and Co*, 
* 1980: *Virginia. A Play*
* *Family Butchers*
* 2005: *Triptych and Iphigenia* 
* 2009: *Haunted*

### Sakprosa
* 1976: *Mother Ireland*, 
* 1977: *Arabian Days*, 
* 1979: *Some Irish Loving* (antologi)  – redaktør
* 1986: *Vanishing Ireland*,  – medforfatter: Richard Fitzgerald
* 1999: *James Joyce* (biografi), 
* 2009: *Byron in Love* (biografi), 
* 2012: *Country Girl* (erindringer) 

### Barnebøker
* 1981: *The Dazzle*, 
* 1982: *Christmas Treat*, 
* 2017: *Tales for the Telling*, 

### Diktsamlinger
* 1989: *On the Bone*, 
* 2009: «Watching Obama» (dikt), *The Daily Beast*

## Referanser